জঙ্গলমহলে ফের অস্ত্র উদ্ধার হল, সারাদিন অভিযান চালিয়ে বুধবার কোতোয়ালি থানার ঝরিয়ার জঙ্গল থেকে দুটি রাইফেল, একটি একনলা বন্দুক উদ্ধার করেছে যৌথ বাহিনী. বন্দুকগুলি পুলিশের ক্যাম্প থেকেই লুঠ করা হয়েছিল বলে জানা  গেছে. এছাড়াও ঝরিয়া এলাকা থেকে বুধবার উদ্ধার হয়েছে চারটি বড় মাপের, পঞ্চান্নটি মাঝারি মাপের ও চুয়াল্লিশটি ছোট মাপের আয়রন শিট. পুলিশ জানিয়েছে, শক্তিশালী ল্যান্ডমাইন তৈরি করতে এই আয়রন শিট ব্যবহার করা হয়. এছাড়াও উদ্ধার হয়েছে হাজারের উপর ওয়েল্ডিং রড ও ১১ রাউন্ড কার্তুজ. অন্যদিকে, শালবনির কলসিডাঙ্গায় একটি ক্ষেত থেকে উদ্ধার হয়েছে একটি তাজা ডিরেকশনাল মাইন, দুজোড়া জুতো, বেশ কিছু জামাকাপড়. পশ্চিম মেদিনীপুরের পুলিশ সুপার মনোজ বর্মা জানিয়েছেন, ঝরিয়ার বিস্তীর্ণ এলাকায় মাটির তলায় তার বিছানো ছিল. সেই তার উদ্ধার করা  হয়েছে. তাঁর আশঙ্কা, ভোটের সময় জঙ্গলমহলে বড়সড় নাশকতা ঘটাতে পারে মাওবাদীরা. তাই টানা পুলিশি অভিযান চলবে বলে জানিয়েছেন তিনি.